Frank går til filmen | Det Danske Filminstitut
Frank går til filmen
PREMIERE. I dag kan TV 2 Zulus populære tv-serie "Klovn" tilføje et "- the Movie" til sin titel.
16. december 2010 Lise Kaltoft Bendixen
Tåkrummende pinlig satireserie er blevet til en endnu mere pinlig kanotur. "Klovn – the Movie" har ligesom tv-serien Frank Hvam og Casper Kristensen i rollerne som "Frank" og "Casper". De to har også stået for manuskriptet. I filmen optræder desuden en række kendte kulturpersonligheder bl.a. Bert Fabricius-Bjerre, Jørgen Leth. Mikael Bertelsen og Ib Michael.
Op på fars lem
"Klovn - the Movie" har høstet flotte anmeldelser fra det samlede danske anmelderkorps.
I Politiken skriver Erik Jensen blandt andet "Tæer vil krummes, sjæle vil græmme sig, øjne vil kigge væk, hjerner vil krympe af skam, men lattermusklerne vil holde fest i halvanden time, inden eftertanken får lov at tage over," og Morten Dürrs anmeldelse i Børsen under titlen "Op på fars lem" spår filmen lige så gode besøgstal som "Walter og Carlo – op på fars hat" i sin tid fik.
"Klovn – the Movie" er instrueret af Mikkel Nørgaard, der også har været med som instruktør på tv-serien. Filmen er produceret af Louise Vesth for Zentropa med støtte fra Det Danske Filminstitut.